Komisijos sprendimas
1997 m. kovo 25 d.
pateikiantis laikinus trečiųjų šalių įmonių, iš kurių valstybės narės leidžia importuoti žmonėms vartoti skirtą pieną ir pieno produktus, sąrašus
(tekstas svarbus EEE)
(97/252/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB, nustatantį trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų pereinamajam laikotarpiui sudarymo sąlygas [1], su paskutiniais pakeitimais, padarytais Sprendimu 97/34/EB [2], ypač į jo 2 straipsnio 1 dalį,
kadangi Komisijos sprendimu 95/340/EB [3] su paskutiniais pakeitimais, padarytais Sprendimu 96/584/EB [4], nustatytas trečiųjų šalių, iš kurių valstybės narės leidžia importuoti pieną ir pieno produktus, sąrašas;
kadangi Komisijos sprendimu 95/343/EB [5] su paskutiniais pakeitimais, padarytais Sprendimu 97/115/EB [6], nustatyti sveikatos ir veterinarinio sertifikavimo reikalavimai pieno ir pieno produktų importui iš tame sąraše nurodytų šalių;
kadangi Komisija iš kai kurių trečiųjų šalių gavo įmonių sąrašus su garantijomis, kad jos visiškai atitinka Bendrijos nustatytus sveikatos reikalavimus, ir kad, jeigu įmonė jų nesilaikys, jos eksporto į Europos bendriją veikla bus sustabdyta;
kadangi Komisija negali užtikrinti, kad visų atitinkamų trečiųjų šalių įmonės laikosi Bendrijos reikalavimų ir kad kompetentingų institucijų garantijos yra pagrįstos;
kadangi tam, kad prekyba pienu ir pieno produktais su trečiosiomis šalimis nenutrūktų, joms būtina suteikti papildomą laikotarpį, per kurį valstybės narės galėtų toliau importuoti pieną ir pieno produktus iš savo pripažintų įmonių; kadangi per šį papildomą laikotarpį Komisija surinks atitinkamų šalių garantijas, kurios būtinos, norint Sprendime 95/408/EB nustatyta tvarka įtraukti tas šalis į sąrašą;
kadangi minėtam laikotarpiui pasibaigus, šalims, nepateikusioms savo įmonių sąrašų, kaip reikalaujama Bendrijos taisyklėse, daugiau nebus leidžiama eksportuoti į Bendriją pieną ir pieno produktus;
kadangi tuomet valstybės narės bus pačios atsakingos už tai, kad įmonės, iš kurių jos importuoja pieną ir pieno produktus, atitiktų gamybos bei pateikimo į rinką reikalavimus, kurie būtų ne mažiau griežti nei Bendrijos reikalavimai;
kadangi gali būti sudaryti laikini kai kurių šalių pieno ir pieno produktų gamybos įmonių sąrašai;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės leidžia importuoti pieną ir pieno produktus iš šio sprendimo priede išvardytų įmonių.
2. Iki 1997 m. liepos 1 d. valstybės narės gali leisti importuoti pieną ir pieno produktus ir iš šio sprendimo priede nenurodytų trečiųjų šalių įmonių.
3. Pieno ir pieno produktų importui tebetaikomos kitais dokumentais patvirtintos Bendrijos veterinarinės nuostatos.
2 straipsnis
Šis sprendimas taikomas nuo 1997 m. balandžio 1 d.
3 straipsnis
Šis sprendimas skirtas valstybėms narėms.
Priimta Briuselyje, 1997 m. kovo 25 d.